הודעה ויראלית מנסה לאסוף רבע מיליון חתימות ל"הצעת אי אמון אזרחית", אלא שאין דבר כזה
הודעה ויראלית ישנה עם הסיסמה "אין אמון אין מנדט", החלה להיות מופצת שוב בקבוצות מחאה נגד הממשלה, ועוררה בהלה אחרי שהתברר כי היא כוזבת. ההודעה כיוונה לאסוף רבע מיליון חתימות של אזרחים ל"הצעת אי אמון אזרחית", והובילה לדף אינטרנט בו ניתן להשאיר פרטים. במציאות, אין הליך כזה, ואזרחים שסיפקו את חתימתם חששו כי כי מדובר בניסיון לאיסוף מידע על מפגינים, אולם מי שעומד מאחורי היוזמה הוא בעצמו פעיל לשעבר במחאת בלפור, בשם דין בראון. ההודעה שהופצה טענה כי "הצעת אי אמון אזרחית" שצברה חתימות של רבע מיליון אזרחים מביאה לכך שהממשלה תפוזר. "הצעת אי אמון היא כלי פרלמנטרי שהגיע הזמן שאזרחים ישתמשו בו. הכנסת היא שלנו ומשום מה קולנו לא נשמע והאינטרסים שלנו כאזרחים נרמסים שם יום יום!", נכתב בהודעה. מדובר בהמצאה מצוצה מן האצבע. ההודעה מופצת בשם "התנועה האנושית מבית התו האנושי". "התו האנושי" הוא יוזמה של פעילים, בראון ביניהם, בתגובה ל"תו הירוק" בתקופת הקורונה.